Segway viser terrængående løbehjul

Segway-Ninebot har præsenteret ZT3 Pro D, der er spydspids for en ny serie af ZT-løbehjul. Et elektrisk løbehjul, der er designet til både byture samt off-road-udflugter.

ZT3 Pro D har et grundlæggende nyt design, der er bygget op omkring en kraftig Full Suspension-ramme. Forrest er den udstyret med Dual Telescopic Suspension og bagerst med Rear Spring Suspension, hvilket gør el-løbehjulet i stand til at klare ujævnt terræn. Off-road-evnerne underbygges af 152 millimeter frihøjde og 11-tommer slangeløse all-terrain-dæk.

Løbehjulet drives af en 1.600 watt motor, der via et højt moment sikrer en hurtig acceleration og muliggør stigninger på op til 25 procent. Topfarten er på 20 km/t og rækkevidden er på op til 70 kilometer, hvis den køres i Eco-mode. I sportsmode falder rækkevidden til omkring 56 kilometer. En fuld genopladning af batteriettager fire timer, oplyser Segway.

Segway har også smurt masse af interessant teknologi hen over ZT3 Pro D. Løbehjulet er udstyret med et Traction Control System, TCS, der skal give forbedret kontrol og greb, hvilket reducerer rystelser og hjulslip for at sikre en sikker kørsel selv på glatte overflader. Løbehjulet er i øvrigt udstyret med skivebremser både i for og bag.

En 3-tommer stor skærm  giver statusopdateringer i realtid, herunder hastighed, opladning, køremodus. Derudover er ZT3 Pro D udstyret med 4W forlygte samt blinklys både foran og bagpå.

ZT3 Pro D kan låses via AirLock-systemet til automatisk låsning og oplåsning, når parret med Segway-Ninebot appen. Herfra kan der også justeres køreegenskaber, herunder tilpasning af acceleration og maksimal hastighed. Sidst men ikke mindst gør integrationen med Apples Find-funktion det nemt for føreren at spore og finde Segway el-løbehjulet.

Løbehjulet kommer i handelen i løbet af tørste kvartal 2025, loves det. Der er endnu sat prislap på løbehjulet, men billigt bliver det næppe.

Segway viser terrængående løbehjul